ྱལ་བ་ཆེན་པོའི་རྒྱུ།  ཞེས་གསུངས་པ་ལྟར་རོ།  ། གཉིས་པ་སྲུང་ཚུལ་དངོས་ནི།  དེ་ལྟ་བུའི་ཉེས་དམིགས་ཅན་གྱི་ལྟུང་བ་དེ་འབྱུང་བའི་རྒྱུ་ནི།  མི་ཤེས་པ་དང་།  བག་མེད་པ་དང་།  ཉོན་མོངས་པ་མང་བ་དང་།  མ་གུས་པའོ།  ། དེ་ལ་མི་ཤེས་པ་ནི་བསླབ་པ་ལ་འབད་ཀྱང་ལྟུང་བའི་མཚན་ཉིད་མི་ཤེས་པས་ལྟུང་བ་འབྱུང་བ་སྟེ།  དེའི་གཉེན་པོར་བསླབ་བྱ་རྣམས་ཉན་ནས་ཤེས་པར་བྱའོ།  ། བག་མེད་པ་ནི་ལྟུང་བ་ཤེས་ཀྱང་ཉེས་དམིགས་མ་མཐོང་བའམ།  མཐོང་ཡང་དྲན་ཤེས་མེད་པས་ལྟུང་བ་འབྱུང་བ་སྟེ།  དེའི་གཉེན་པོར་བླང་དོར་གྱི་དམིགས་རྣམ་མ་བརྗེད་པར་དྲན་པ་དང་སྒོ་གསུམ་ལ་སོ་སོར་རྟོག་ཅིང་ལེགས་ཉེས་གང་ལ་འཇུག་ལྡོག་ཤེས་པར་བྱེད་པའི་ཤེས་བཞིན་དང་།  བདག་གམ་ཆོས་ཀྱི་དབང་དུ་བྱས་ནས་ཉེས་པ་ལ་འཛེམ་པའི་ངོ་ཚ་ཤེས་པ་དང་།  གཞན་གྱིས་སྨད་དུ་འོང་སྙམ་ནས་འཛེམ་པའི་ཁྲེལ་ཡོད་དང་ཉེས་སྤྱོད་ཀྱི་རྣམ་སྨིན་ལ་འཇིགས་ནས་བག་ཡོད་ལ་བསླབ་པར་བྱའོ།  ། ཉོན་མོངས་པ་མང་བ་ནི།  འཛེམ་བག་ཅུང་ཟད་སྐྱེས་ཀྱང་དུག་གསུམ་ཤས་ཆེ་བས་ཉོན་མོངས་པ་ལས་ལྟུང་བ་འབྱུང་བ་སྟེ།  དེའི་གཉེན་པོར་རང་རྒྱུད་ལ་བརྟགས་ཏེ་ཉོན་མོངས་གང་ཤས་ཆེ་བ་ལ་གཉེན་པོ་འབད་ནས་བསྟེན་ཅིང་འདི་ཙམ་འགལ་ཡང་ཉེས་པ་ཆུང་ངོ་སྙམ་པའི་བག་ཡངས་ཀྱི་ཚོད་ཡོད་མི་བྱའོ།  ། མ་གུས་པ་ནི།  ལྟུང་བ་སོགས་ཤེས་ཀྱང་དམན་པ་ལ་མོས་ནས་བསླབ་པ་ལ་མི་འཇུག་པས་ལྟུང་བ་འབྱུང་བ་སྟེ།  དེའི་གཉེན་པོར་སྟོན་པ་དང་།  དེའི་བཅས་པ་རྣམས་ལ་གུས་པར་བྱའོ།  ། དེ་ཡང་མི་ཤེས་པ་དང་བག་མེད་པས་ལྟུང་བ་ཆུང་ངུ་།  ཉོན་མོངས་པ་མང་བ་ལ་འབྲིང་།  མ་གུས་པ་ལ་ཆེན་པོ་འབྱུང་ཞིང་།  ཞིང་བསམ་གྱི་ཁྱད་པར་གྱིས་ཅི་རིགས་པར་འགྱུར་བའང་ཡོད་དོ།  ། དེས་ན་བླང་དོར་གྱི་གནས་རྣམས་ལ་སྲོག་བརྡོས་བྱས་ནས་བསླབ་པ་ལ་ནན་ཏན་དུ་བྱ་སྟེ།  ཏིང་འཛིན་རྒྱལ་པོ་ལས།  ཁྱིམ་པ་སྐྱ་བོའི་གོས་གྱོན་ལ། ། ངས་ནི་བསླབ་པ་གང་བཤད་པ། ། དེ་ཚེ་དགེ་སློང་དེ་དག་ལ།  ། བསླབ་པ་དེ་ཡང་མེད་པར་འགྱུར།  ། ཞེས་དགེ་བསྙེན་ལ་གསུངས་པའི་བསླབ་གཞི་ལྔ་པོ་དགེ་སློང་གིས་ཀྱང་བསྲུང་བ་མེད་པའི་དུས་འདིར་བསླབ་པ་ལ་བརྩོན་པ་ནི་འབྲས་བུ་ལྷག་པར་ཡང་ཆེ་བ་སྟེ།  དེ་ཉིད་ལས།  གང་གིས་དམ་ཆོས་རབ་ཏུ་འཇིག་པ་དང་།  ། བདེ་གཤེགས་བསྟན་པ་འགག་པར་གྱུར་པའི་ཚེ།  ། ཉིན་མཚན་དུ་ནི་བསླབ་པ་གཅིག་སྤྱོད་པ།  ། བསོད་ནམས་འདི་ནི་དེ་བས་ཁྱད་པར་འཕགས།  ། ཞེས་གསུངས་སོ།  ། གསུམ་པ་ཉམས་ན་ཕྱིར་འཆོས་པ་ལ།  ཉེས་པ་བཤགས་པའི་ཚུལ་དང་།  སྡོམ་པ་བཏང་ནས་སླར་བླང་བའི་ཚུལ་ལོ།  ། དང་པོ་ཉེས་པ་བཤགས་པའི་ཚུལ་ལ།  ཐེག་ཆེན་སྤྱིའི་ལུགས་དང་།  དབུ་མ་རང་ལུགས་ཀྱི་བཤགས་པའོ།  ། དང་པོ་ཐེག་ཆེན་སྤྱིའི་ལུགས་ནི།  བཤགས་བྱའི་ཡུལ་ལྟུང་བས་མ་གོས་པའི་བྱང་སེམས་སམ།  རྟེན་གྱི་དྲུང་དུ་སྔར་བྱས་ཀྱི་ཉེས་པ་ལ་འགྱོད་སེམས་དང་།  ཕྱིན་ཆད་མི་བྱ་བའི་སྡོམ་སེམས་དང་ལྡན་པའི་སྒོ་ནས་བཏུད་དེ།  དགོངས་གསོལ་བྱས་ནས།  བདག་བྱང་ཆུབ་སེམས་དཔའ་ མིང་འདི་ཞེས་བགྱི་བ་ལ་ཉེས་པ་འདི་ལྟ་བུ་ཞིག་བྱུང་སྟེ།  བདག་བྱང་ཆུབ་སེམས་དཔའ་མིང་འདི་ཞེས་བགྱི་བའི་ཉེས་པ་དེ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་སྤྱན་སྔར་མཐོལ་ཞིང་བཤགས་སོ།  ། མཐོལ་ཞིང་བཤགས་ན་བདག་བདེ་བ་ལ་གནས་པར་འགྱུར་གྱི།  མ་མཐོལ་མ་བཤགས་ན་ནི་དེ་ལྟར་མི་འགྱུར་རོ།  ། ཞེས་ལན་གསུམ་དང་ཐབས་ལེགས་བྱའོ།  ། གཉིས་པ་དབུ་མ་རང་ལུགས་ཀྱི་བཤགས་པ་ནི།  ངན་སོང་དུ་ལྟུང་བས་འཇིགས་ཏེ་འགྱོད་པ་ཆེན་པོས་འཕགས་པ་ནམ་མཁའི་སྙིང་པོ་མཐོང་བར་ནུས་ན་དེ་ལ་དངོས་སུ་བཤགས་པ་དང་། དེ་ལྟར་མི་ནུས་ན་ཐོ་རངས་ལངས་ལ་གཙང་སྦྲ་དང་ལྡན་པས་ཤར་དུ་ཕྱོགས་ཏེ་མཆོད་ཅིང་ལྷའི་བུ་སྐྱ་རེངས་ལ་འཕྲིན་གསོལ་ནས།  རྨི་ལམ་དུ་དེའི་མདུན་དུ་ལྟུང་བ་བཤགས་པ་དང་།  ཕྱག་བྱ་བ་དང་།  གཟུངས་སྔགས་བཟླ་བ་སོགས་ཀྱི་སྒོ་ནས་འཕགས་པ་དེ་མངོན་སུམ་དུ་མཐོང་བའམ།  སྡིག་པ་དག་པའི་རྟགས་མ་བྱུང་གི་བར་དུ་བཤགས་པར་བྱ་སྟེ།  བསླབ་བཏུས་སུ།  རྨི་ལམ་འཕགས་པ་ནམ་སྙིང་པོའི།  ། མདུན་དུ་འདུག་སྟེ་བཤགས་པར་བྱ།  ། ཞེས་དང་།  སྤྱོད་འཇུག་ལས།  ཉིན་དང་མཚན་མོ་ལན་གསུམ་དུ།  ། ཕུང་པོ་གསུམ་པ་འདོན་བྱ་ཞིང་།  ། རྒྱལ་དང་བྱང་ཆུབ་སེམས་བསྟེན་ནས།  ། ལྟུང་བའི་ལྷག་མ་དེས་ཞི་བྱ།  ། ཞེས་དང་།  ཆོས་བཞི་བསྟན་པའི་མདོ་ལས་ཀྱང་།  བྱང་ཆུབ་སེམས་དཔའི་སྡིག་པ་ཐམས་ཅད་སྟོབས་བཞིས་འདག་པར་གསུངས་པས་སྐུ་གཟུགས་ལ་སོགས་པའི་སྤྱན་སྔར་ཅི་འབྱོར་བའི་མཆོད་པ་དང་བཅས་པས་སམ།  དཀོན་མཆོག་གསུམ་ལ་སྐྱབས་སུ་འགྲོ་བ་དང་བྱང་ཆུབ་ཀྱི་སེམས་ཡོངས་སུ་མི་གཏོང་བ་ནི་རྟེན་གྱི་སྟོབས་དང་།  སྔར་བྱས་ཀྱི་ཉེས་པ་ལ་དུག་འཐུང་བ་ལྟ་བུའི་འགྱོད་པ་དྲག་པོ་སྐྱེས་པ་ནི་རྣམ་པར་སུན་འབྱིན་པའི་སྟོབས་དང་།  ལྟུང་བའི་གཉེན་པོར་སྐུ་གཟུགས་བཞེངས་པ་དང་ཕྱག་མཆོད་བསྐོར་བ་བཟླས་བརྗོད་དང་ཏིང་ངེ་འཛིན་དང་སྟོང་ཉིད་སྒོམ་པ་སོགས་དགེ་བ་ལ་བརྩོན་པ་ནི་གཉེན་པོ་ཀུན་ཏུ་སྤྱོད་པའི་སྟོབས་དང་།  ཕྱིན་ཆད་སྲོག་ལ་བབ་ཀྱང་སྡིག་པའི་ལས་འདི་དག་མི་བྱའོ་སྙམ་དུ་དམ་བཅའ་བརྟན་པར་བྱེད་པ་ཉེས་པ་ལས་ལྡོག་པའི་སྟོབས་ཏེ་བཞི་ཡིན་ནོ། ། གཉིས་པ་སྡོམ་པ་བཏང་ནས་སླར་བླང་བའི་ཚུལ་ནི།  རྩ་ལྟུང་བྱུང་ནས་ཐུན་ཚོད་ལས་འདས་ན་སྡོམ་པ་གཏོང་བས་ལེན་དགོས་ལ།  ལེན་ཡུལ་དགེ་བའི་བཤེས་གཉེན་མ་རྙེད་ན་རྟེན་གྱི་དྲུང་དུ་སྔར་བཞིན་བླངས་པས་སྐྱེ་བ་ཡིན་ནོ།  ། མདོར་ན་དབུ་མ་ལུགས་ཀྱི་བསླབ་བྱ་ནི།  རང་གི་ལུས་ལོངས་སྤྱོད་དགེ་ཚོགས་དང་བཅས་པ་སེམས་ཅན་ཀུན་ལ་གཏང་བ་དང་།  དེ་དག་མི་ཉམས་པར་བསྲུང་བ་དང་།  དྲི་མ་དག་པར་བྱ་བ་དང་།  གོང་ནས་གོང་དུ་སྤེལ་བར་བྱ་བ་རྣམས་ཡིན་ཏེ།  བསླབ་བཏུས་ལས།  གང་གིས་ལྟུང་བར་མི་འགྱུར་བའི།  ། གནད་ཀྱི་གནད་རྣམས་འདིར་རིག་བྱ།  ། གནད་ཀྱི་གནད་དེ་གང་ཞེ་ན།  ། བདག་གི་ལུས་དང་ལོངས་སྤྱོད་དང་།  ། དགེ་བ་དུས་གསུམ་སྐྱེས་པ་རྣམས།  ། སེམས་ཅན་རྣམས་ལ་གཏང་བ་དང་།  ། དེ་བསྲུང་དགེ་བ་སྤེལ་བའོ།  ། ཞེས་དང་།  དེ་ཐམས་ཅད་ཀྱི་རྩ་བ་ཡང་སེམས་བསྲུང་བ་ལ་ཐུག་སྟེ།  སྤྱོད་འཇུག་ལས།  བསླབ་པ་བསྲུང་བར་འདོད་པ་ཡིས།  ། རབ་ཏུ་བསྒྲིམས་ནས་སེམས་བསྲུངས་ཏེ།  ། ཞེས་གསུངས་ཤིང་།  སེམས་བསྲུང་བའི་ཐབས་ཀྱང་དེ་ཉིད་ལས།  སེམས་བསྲུང་འདོད་པ་རྣམས་ལ་ནི།  ། དྲན་པ་དང་ནི་ཤེས་བཞིན་དག། སྲོག་ལ་བབ་ཀྱང་སྲུངས་ཤིག་ཅེས།  ། དེ་ལྟར་བདག་ནི་ཐལ་མོ་སྦྱོར།  ། ཞེས་དང་།  རྔ་སྒྲའི་ཚིགས་བཅད་ལས་ཀྱང་།  བདག་གི་ནོར་ནི་གཏང་ལ་ལུས་བསྲུང་ངོ་།  ། ནོར་དང་ལུས་ཀྱང་གཏང་ལ་སྲོག་བསྲུང་ངོ་།  ། ནོར་དང་ལུས་དང་དེ་བཞིན་སྲོག་རྣམས་ཀྱང་།  ། ཐམས་ཅད་གཏང་ལ་འདིར་ནི་ཆོས་བསྲུང་ངོ་།  ། ཞེས་གསུངས་པ་ལྟར་བསླབ་པ་ལ་འབད་པར་བྱའོ།  ། བཞི་པ་རང་བཞིན་གཏན་ལ་དབབ་པ་ནི།  སེམས་བསྐྱེད་ཀྱི་ངོ་བོ།  དབྱེ་བ།  སོ་སོའི་ས་མཚམས།  སེམས་བསྐྱེད་ཀྱི་རྒྱུ།  ཕན་ཡོན།  ཉེས་དམིགས།  ཆོ་གའི་ཁྱད་པར་རྣམས་ལས།  དང་པོ་ངོ་བོ་ནི།  གཞན་དོན་དུ་སངས་རྒྱས་ཐོབ་པར་འདོད་པ་སྟེ།  མངོན་རྟོགས་རྒྱན་ལས།  སེམས་བསྐྱེད་པ་ནི་གཞན་དོན་ཕྱིར།  ། ཡང་དག་རྫོགས་པའི་བྱང་ཆུབ་འདོད།  ། ཅེས་དང་།  མདོ་སྡེ་རྒྱན་ལས།  དོན་གཉིས་ལྡན་པའི་སེམས་འབྱུང་བ།  ། ཞེས་གསུངས་པ་བཞིན་ནོ།  ། གཉིས་པ་དབྱེ་བ་ནི།  གཞན་དོན་དུ་བྱང་ཆུབ་ཐོབ་པར་འདོད་པ་སྨོན་པ་དང་།  གཞན་དོན་དུ་བྱང་ཆུབ་ཏུ་འགྲོ་བཞིན་པ་ནི་འཇུག་པ་སྟེ། བསམ་པས་འགྲོ་འདོད་དང་སྦྱོར་བས་འགྲོ་བཞིན་པ་ལྟ་བུར་སྤྱོད་འཇུག་ལས།  བྱང་ཆུབ་སེམས་དེ་མདོར་བསྡུ་ན།  ། རྣམ་པ་གཉིས་སུ་ཤེས་བྱ་སྟེ།  ། བྱང་ཆུབ་སྨོན་པའི་སེམས་དང་ནི།  ། བྱང་ཆུབ་འཇུག་པ་ཉིད་ཡིན་ནོ།  ། འགྲོ་བར་འདོད་དང་འགྲོ་བ་ཡི།  ། བྱེ་བྲག་ཇི་ལྟར་ཤེས་པ་ལྟར།  ། དེ་བཞིན་མཁས་པས་འདི་གཉིས་ཀྱི།  ། བྱེ་བྲག་རིམ་བཞིན་ཤེས་པར་བྱ།  ། ཞེས་པ་དང་།  ཀུན་རྫོབ་དང་དོན་དམ་པའི་སྒོ་ནས་ཀྱང་རྣམ་པ་གཉིས་ཏེ།  མྱང་འདས་ལས།  ཀུན་རྫོབ་དོན་དམ་དབྱེ་བ་ཡིས།  ། བྱང་ཆུབ་སེམས་དེ་རྣམ་པ་གཉིས།  ། ཞེས་པས།  ཕྱི་རོལ་སེམས་ཅན་ལ་དམིགས་ཏེ་སོ་སྐྱེ་ལ་གཙོ་བོར་སྐྱེ་བ་ཀུན་རྫོབ་སེམས་བསྐྱེད་དང་།  ནང་སེམས་ཉིད་ལ་དམིགས་ཏེ་གཙོ་བོར་འཕགས་རྒྱུད་ལ་སྐྱེ་བ་དོན་དམ་སེམས་བསྐྱེད་ཡིན་ནོ།  ། དེས་ན་སྨོན་པ་བྱང་ཆུབ་སེམས་ནི་བྱང་ཆུབ་ཏུ་སྨོན་པ་ཙམ་ལས་ཀྱང་སྐྱེ་ཞིང་།  འཇུག་པའི་སེམས་བསྐྱེད་ནི་ཆོ་ག་ལས་སྐྱེས་པའི་སྡོམ་པ་ཡིན་ཏེ།  དེ་གཉིས་ཀའང་ཀུན་རྫོབ་སེམས་བསྐྱེད་དུ་འདུ་ལ།  དོན་དམ་སེམས་བསྐྱེད་ནི་དེའི་ཆོས་ཉིད་གོམས་པའི་སྟོབས་ལས་སོ།  ། གསུམ་པ་ས་མཚམས་ལ།  སྨོན་སེམས་ནི།  དང་པོ་སེམས་བསྐྱེད་མ་ཐག་ནས་སྡོམ་པ་མ་བཟུང་བར་གྱི་ཚོགས་ལམ་ཆུང་ངུ་ནས་ཡོད་ལ།  འཇུག་སེམས་ནི།  འཇུག་སྡོམ་བཟུང་ནས་རྒྱུན་མཐའི་བར་ན་ཡོད་དེ།  འགྲོ་བར་འདོད་དང་འགྲོ་བ་ཡི།  ། ཞེས་སོགས་ཀྱིས་འགྲུབ་ཅིང་།  གལ་ཏེ་འཇུག་སེམས་འཕགས་ལམ་ཁོ་ནར་ཡོད་དམ་ཞེ་ན་མ་ངེས་ཏེ།  སྡོམ་པའི་རྟེན་སོ་སྐྱེའི་རྟེན་ཅན་དུ་གྲུབ་པ་དང་།  གཞན་དུ་འཇུག་སྡོམ་བླངས་ནས་རྩ་ལྟུང་སྤྱོད་པ་མི་སྲིད་པར་འགྱུར་བའི་ཕྱིར་རོ། ། བཞི་པ་སེམས་བསྐྱེད་ཀྱི་རྒྱུ་ནི།  སངས་རྒྱས་ལ་དམིགས་པའི་དད་པ།  སེམས་ཅན་ལ་དམིགས་པའི་སྙིང་རྗེ།  བྱང་ཆུབ་སེམས་ཀྱི་ཕན་ཡོན་ཤེས་ནས་ཐོབ་པར་འདོད་པ་སྟེ་གསུམ་ལས་སྐྱེ་བར་མདོ་སྡེ་རྒྱན་ལས།  གྲོགས་སྟོབས་རྒྱུ་སྟོབས་རྩ་བའི་སྟོབས།  ། ཐོས་སྟོབས་དགེ་བ་གོམས་པ་ལས།  ། མི་བརྟན་པ་དང་བརྟན་འབྱུང་བ།  ། གཞན་གྱི་བརྟན་པའི་སེམས་བསྐྱེད་བཤད།  ། ཅེས་པའི་གྲོགས་དགེ་བའི་བཤེས་གཉེན་ལ་བརྟེན་ཅིང་ཐོས་པ་བྱས་པ་ལས་སྨོན་པ་སེམས་བསྐྱེད་བརྟན་པའི་རྒྱུ་དང་པོར་འབྱུང་ཞིང་།  རང་གིས་དགེ་བ་གོམས་པ་དང་།  རྒྱུ་རིགས་སད་པ་དང་།  རྩ་བ་སྙིང་རྗེ་སྐྱེས་པ་ལས།  འཇུག་པ་སེམས་བསྐྱེད་བརྟན་པོར་སྐྱེ་བའི་རྒྱུར་གསུངས་སོ།  ། ལྔ་པ་སེམས་བསྐྱེད་པའི་ཕན་ཡོན་ནི།  སྨོན་པ་སེམས་བསྐྱེད་ཀྱིས་ཉན་རང་གི་སེམས་བསྐྱེད་པ་ལ་སོགས་པའི་བསོད་ནམས་ཐམས་ཅད་ཟིལ་གྱིས་ནོན་ཅིང་། འཇུག་སེམས་ཀྱིས་རྩ་ལྟུང་མ་བྱུང་ན་གཉིད་འཐུག་པོ་ལོག་པའམ།  བག་མེད་པར་གྱུར་ཀྱང་བསོད་ནམས་རྒྱུན་མི་ཆད་པར་འབྱུང་བ་སྟེ།  སྤྱོད་འཇུག་ལས།  དེང་ནས་བཟུང་སྟེ་གཉིད་ལོག་གམ།  ། བག་མེད་གྱུར་ཀྱང་བསོད་ནམས་ཤུགས།  ། རྒྱུན་མི་ཆད་པ་དུ་མ་ཞིག། ནམ་མཁའ་མཉམ་པར་རབ་ཏུ་འབྱུང་།  ། ཞེས་སོགས་མཐའ་ཡས་པར་གསུངས་པ་ལས་ཆ་ཤས་ཙམ་སྔར་བརྗོད་ཟིན་ཏོ།  ། དྲུག་པ་སེམས་མ་བསྐྱེད་པའི་ཉེས་དམིགས་ནི།  གཙོ་བོར་འཁོར་བ་དང་ངན་སོང་དུ་ལྟུང་བ་རྒྱུན་མི་ཆད་ཅིང་།  ཇི་ལྟར་ཆོས་ལ་འབད་ཀྱང་ཉན་རང་དུ་གོལ་བ་དང་།  དམྱལ་བར་ལྟུང་བ་བྱང་ཆུབ་ཀྱི་གཏན་གེགས་མ་ཡིན་ཀྱང་།  ཉན་རང་དགྲ་བཅོམ་དུ་ལྟུང་བ་ནི་གྲངས་མེད་པའི་བསྐལ་པར་བླ་ན་མེད་པ་རྫོགས་བྱང་གི་གེགས་ཡིན་པའི་ཕྱིར་རོ། །  བདུན་པ་ཆོ་གའི་ཁྱད་པར་ནི།  མགོན་པོ་བྱམས་པ་ལས་བརྒྱུད་པ་སེམས་ཙམ་ལུགས་སུ་གྲགས་པ་དང་།  འཕགས་པ་འཇམ་དཔལ་ལས་བརྒྱུད་པ་དབུ་མ་ལུགས་སུ་གྲགས་པ་སྟེ།  དེ་དག་ཀྱང་བླང་བྱའི་ཡུལ་གྱི་ཁྱད་པར།  ལེན་པ་པོ་གང་ཟག་གི་ཁྱད་པར།  ལེན་བྱེད་ཆོ་གའི་ཁྱད་པར།  མི་ཉམས་པར་བསྲུང་བའི་ཁྱད་པར་རྣམས་ཀྱིས་བསྟན་པ་སྟེ།  དེ་དག་ནི་ཐེག་པ་ཆེན་པོའི་མདོ་སྡེ་རྣམས་དང་བསྟན་བཅོས་རྣམས་ལས་ཤེས་པར་བྱ་བ་ཡིན་ནོ།  ། འདིར་ནི་དབུ་མའི་ལུགས་སུ་བྱས་པ་སྟེ།  དེ་ལ་ཡང་རྒྱས་འབྲིང་བསྡུས་གསུམ་ལས།  རྒྱས་པ་ནི།  སྔར་བཤད་མ་ཐག་པའི་ཆོ་ག་ཇི་ལྟ་བ་ཉིད་ཀྱི་འགོར་རང་བཞིན་གཏན་ལ་དབབ་པའི་སྐབས་སུ་བརྗོད་པའི་སེམས་བསྐྱེད་ཀྱི་ངོ་བོ་དང་དབྱེ་བ་ལ་སོགས་པའང་མཚམས་སྦྱོར་དུ་སྦྲེལ་ཞིང་།  ཐོབ་པ་མི་ཉམས་པར་བསྲུང་ཚུལ་ཡན་ཆད་ཚང་བར་བཤད་ནས་མཐར་དགེ་བ་བསྔོ་བ་རྣམས་བྱའོ།  ། འབྲིང་པོ་ནི།  སྦྱོར་བ་གསོལ་བཏབ་སྐྱབས་འགྲོ་ཡན་ལག་བདུན་པ་རྣམས་བྱས།  དངོས་གཞི་སྔར་དང་འདྲ།  རྗེས་གཞན་དགའ་བ་བསྐྱེད་པའི་བར་བྱས་ནས་བསྔོ་བ་བྱའོ།  ། བསྡུས་པ་ནི།  ཡན་ལག་བདུན་པ་བྱས་ནས།  བྱང་ཆུབ་སྙིང་པོར་མཆིས་ཀྱི་བར།  སོགས་དང་ཇི་ལྟར་སྔོན་གྱི་བདེ་གཤེགས་ཀྱིས།  སོགས་སྔར་ལྟར་བརྗོད་པའི་རྗེས་སུ་རང་གཞན་དགའ་བ་བསྐྱེད་པ་སྔར་ལྟར་བྱས་པས་ཀྱང་འགྲུབ་བོ།  ། དེ་དག་གང་ནི་ཚེ་ན་ཡང་མཐར།  བསོད་ནམས་འདི་ཡིས་ཐམས་ཅད་གཟིགས་པ་ཉིད།  སོགས་དང་།  བྱང་ཆུབ་སེམས་ཉིད་རིན་པོ་ཆེ།  སོགས་དང་།  སེམས་ཅན་ཐམས་ཅད་བདེ་དང་ལྡན་གྱུར་ཅིག། ཅེས་སོགས་བརྗོད་པར་བྱའོ།  ། སྲིད་འདིར་ཕྱིན་ཅི་ལོག་བློས་རྟག་འཁྱམས་འགྲོར།  ། ཚད་མེད་སྙིང་རྗེས་དྲངས་ནས་བྱང་ཆུབ་ཏུ།  ། སེམས་བསྐྱེད་སྡོམ་པའི་ཆོ་ག་བཀླག་ཆོག་ཏུ།  ། བཀོད་འདི་འགྲོ་ཀུན་བྱང་ཆུབ་འཐོབ་རྒྱུར་བསྔོ།  ། ཐེག་པ་ཆེན་པོ་དབུ་མ་ལུགས་ཀྱི་སེམས་བསྐྱེད་ཀྱི་ཆོ་ག་རྒྱལ་སྲས་ལམ་བཟང་ཞེས་བྱ་བ་འདི་ནི། རང་ལུགས་སུ་སྔོན་ཆད་སྡོམ་པ་འབོགས་ཆོག་ལམ་རིམ་རྒྱས་པ་རྣམས་ནས་མཛུབ་ཚུགས་སུ་བསྡུ་བ་ལས།  བཀླག་ཆོག་ཏུ་བཀོད་པ་མི་འདུག་པས་རྗེས་འཇུག་རྣམས་ལ་ཕན་འདོད་ཀྱིས་སྔོན་ནས་འབྲི་བར་བསམ་པ་ལས།  ཉེ་ཆར་དད་འདུན་གྱི་ནོར་ཅན་ཨོ་རྒྱན་རྣམ་གྲོལ་གྱིས་བསྐུལ་བ་དང་།  རྨི་ལམ་དུ་དགེ་བའི་མཚན་མའང་ཅུང་ཟད་མཐོང་བས་རྐྱེན་བྱས་ཏེ།  བྱང་ཆུབ་སེམས་དཔའི་མིང་ཙམ་འཛིན་པ་འགྱུར་མེད་རྡོ་རྗེས་ཨོ་རྒྱན་སྨིན་གྲོལ་གླིང་གི་བླ་བྲང་ཆོས་འཁོར་ལྷུན་པོར་བྲིས་པའོ། །  ། །